Rhodes-student dood aangetref in woonstelRhodes-universiteit. Foto: Facebook ŉ Vierdejaar-student aan die Rhodes-universiteit in Grahamstad in die Oos-Kaap, is Donderdagaand dood aangetref in sy woonstel. Kapt. Mali Govender, ŉ polisiewoordvoerder, het Vrydag aan Maroela Media gesê die student, in sy 20’s, se vriende het Donderdag bekommerd geraak omdat hulle hom nie in die hande kon kry nie. “Sy vriende is na sy woonstel, wat nie op kampus is nie, en hulle het sy motor by die huis sien staan,” het Govender gesê. Die vriende het geklop maar die student het nie die deur oopgemaak nie. “Hulle het later die eienaar van die woonstel opgespoor en vir hom gevra om die deur oop te sluit, waarna hulle omstreeks 18:15 sy liggaam in sy bad aangetref het.” Na wat verneem word, het die student geen sigbare wonde gehad nie. Daar word vermoed dat hy Donderdag of Woensdagaand gesterf het. “Die polisie doen ŉ geregtelike doodsondersoek. Geen vuilspel word vermoed nie,” het Govender gesê. Die universiteit kon nie vir kommentaar bereik word nie.